32004L0029
L 071/22
JURNALUL OFÍCIAL AL UNIUNII EUROPENE
DIRECTIVA 2004/29/CE A COMISIEI
din 4 martie 2004
privind stabilirea caracteristicilor și a condițiilor minime pentru inspectarea soiurilor de viță de vie
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 68/193/CEE a Consiliului din 9 aprilie 1968 privind comercializarea materialului de înmulțire vegetativă a viței de vie (1), astfel cum a fost modificată ultima dată prin Directiva 2003/61/CE (2), în special articolul 5d alineatul (2),
întrucât:
(1)
Directiva 72/169/CEE a Comisiei din 14 aprilie 1972 privind stabilirea caracteristicilor și a condițiilor minime pentru inspectarea soiurilor de viță de vie (3) a fost modificată substanțial (4). Din motive de claritate și raționalitate, directiva de mai sus ar trebui codificată.
(2)
Conform dispozițiilor Directivei 68/193/CEE, statele membre sunt obligate să alcătuiască un catalog al soiurilor admise pentru certificare și pentru inspectarea materialului de înmulțire standard pe teritoriul lor.
(3)
Admiterea soiurilor este supusă condițiilor comunitare, a căror respectare ar trebui asigurată prin inspecții oficiale și în special prin inspectarea culturilor.
(4)
Inspecțiile ar trebui să vizeze un număr suficient de caracteristici pentru a permite descrierea soiurilor.
(5)
Caracteristicile minime care trebuie supuse inspectării ar trebui stabilite la nivel comunitar.
(6)
De asemenea, ar trebui stabilite condițiile minime pentru efectuarea inspecțiilor.
(7)
Aceste caracteristici și condițiile minime pentru inspectare ar trebui stabilite ținându-se seama de stadiul actual al cunoștințelor științifice și tehnice.
(8)
Măsurile prevăzute în prezenta directivă sunt conforme cu avizul Comitetului permanent pentru semințe și material săditor pentru agricultură, horticultură și silvicultură.
(9)
Prezenta directivă nu ar trebui să aducă atingere obligațiilor statelor membre referitoare la termenele de transpunere în drept național a directivelor menționate în anexa III partea B,
ADOPTĂ PREZENTA DIRECTIVĂ:
Articolul 1
Statele membre stabilesc ca inspecțiile oficiale efectuate pentru admiterea soiurilor de viță de vie să acopere cel puțin caracteristicile enumerate în anexa I.
Statele membre se asigură că la momentul inspecțiilor sunt îndeplinite condițiile minime enumerate în anexa II.
Articolul 2
Directiva 72/169/CEE, astfel cum a fost modificată prin directiva menționată în anexa III partea A, se abrogă, fără a se aduce atingere obligațiilor statelor membre referitoare la termenele de transpunere în drept național a directivelor menționate în anexa III partea B.
Trimiterile la directiva abrogată se interpretează ca trimiteri la prezenta directivă și se citesc în conformitate cu tabelul de corespondență din anexa IV.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 4 martie 2004.